b'\n_START_ARTICLE_\nFokker D.XXI\n_START_SECTION_\nDesign og udvikling\n_START_PARAGRAPH_\nD.XXI var et lavvinget monoplan og havde et fast halehjuls understel med str\xc3\xb8mliniet bekl\xc3\xa6dning. Udviklingen startede i 1935 med s\xc3\xa6rligt henblik p\xc3\xa5 den hollandsk-ostindiske h\xc3\xa6rs flyvetjeneste. Flyets designer var Erich Schatzki. Designet fulgte Fokkers dav\xc3\xa6rende standard, og havde en krop af l\xc3\xa6rredskl\xc3\xa6dte st\xc3\xa5lr\xc3\xb8r og selvb\xc3\xa6rende ("cantilever") vinger, hovedsageligt af tr\xc3\xa6. Motoren var en ni-cylindret Bristol Mercury stjernemotor, som var forsynet med en trebladet propel med to-trins variabel stigning._NEWLINE_Da flyet tr\xc3\xa5dte i tjeneste i 1938, var det et betydeligt skridt fremad for det Hollandske Luftforsvar, som indtil da havde en jagerstyrke best\xc3\xa5ende af bedagede biplaner med \xc3\xa5bne cockpits. Den nye Fokker viste sig at v\xc3\xa6re en s\xc3\xa6rdeles robust konstruktion, og istand til at opn\xc3\xa5 en hastighed p\xc3\xa5 700\xc2\xa0km/t i et dyk._NEWLINE_B\xc3\xa5de Finland og Danmark k\xc3\xb8bte rettigheder til licensproduktion.\n_START_SECTION_\nOperationel historie\n_START_PARAGRAPH_\nI 1936 blev enkelte Fokker D.XXI benyttet af den Spanske Republik under borgerkrigen._NEWLINE_Selvom den oprindelige ordre p\xc3\xa5 fly til de overs\xc3\xb8iske besiddelser blev annulleret, bestilte Luchtvaartafdeling (Den Hollandske h\xc3\xa6r\'s Flyverafdeling f\xc3\xb8r 2. verdenskrig) 36 fly, som alle blev leveret i tide til at deltage i krigen mod Tyskland i maj 1940. Selv om Fokker D.XXI var betydeligt langsommere og letter bev\xc3\xa6bnet end en Messerschmitt Bf 109, klarede den sig overraskende godt i luftkamp, p\xc3\xa5 grund af dens store man\xc3\xb8vreevne. Det var ogs\xc3\xa5 et af de f\xc3\xa5 fly, der kunne f\xc3\xb8lge en Stuka i et dyk. Ikke desto mindre gjorde Luchtvaartafdeling\'s talm\xc3\xa6ssige underlegenhed over for Luftwaffe at de fleste Hollandske D.XXI jagere blev \xc3\xb8delagt. Nogle blev taget som krigsbytte den 15. maj, men deres sk\xc3\xa6bne er ukendt fra dette tidspunkt._NEWLINE_Fokker D.XXI klarede sig bedre, og gennem l\xc3\xa6ngere tid i h\xc3\xa6nderne p\xc3\xa5 Finlands Luftv\xc3\xa5ben, som havde erhvervet et antal licens-byggede jagere f\xc3\xb8r udbruddet af Vinterkrigen. Fokkeren var mere j\xc3\xa6vnbyrdig med Sovjetunionens luftv\xc3\xa5ben\'s fly, og dens robuste design med stjernemotor og fast understel gjorde den s\xc3\xa6rdeles velegnet til Finske forhold. Senere i krigen, med fremkomsten af nyere Sovjetiske jagere, viste Fokker D.XXI sig at have for ringe motorkraft og for let bev\xc3\xa6bning (med kun fire 7.92\xc2\xa0mm/.312\xc2\xa0in maskingev\xc3\xa6rer) til at v\xc3\xa6re konkurrencedygtig. Planer om at bev\xc3\xa6bne Fokkeren med 20\xc2\xa0mm kanoner blev droppet, og kun \xc3\xa9n jager blev kanonbev\xc3\xa6bnet (to 20\xc2\xa0mm kanoner og to 7.92\xc2\xa0mm/.312\xc2\xa0in maskingev\xc3\xa6rer). En anden jager blev fors\xc3\xb8gt udrustet med optr\xc3\xa6kkeligt understel, men da flyets egenskaber blev forbedret mindre end forventet, blev det ved fors\xc3\xb8get. Under Forts\xc3\xa6ttelseskrigen (1941\xe2\x80\x9344) byggede den Finske Stats Flyvemaskinefabrik (Valtion Lentokonetehdas, VL) cirka 50 stk. D.XXI med en Svensk licensbygget Pratt & Whitney R-1535 Twin Wasp Junior eftersom de normale Bristol Mercury var en mangelvare. Disse fly kan genkendes p\xc3\xa5 en l\xc3\xa6ngere cockpit hood, en glat motorhjelm, og et stort luftindtag nedenunder denne. Det faste understel fungerede glimrende sammen med primitive landingsbaner, og kunne let konverteres til ski til vinterbrug, begge dele til stor fordel i det Finske operationsomr\xc3\xa5de._NEWLINE_Adskillige Finske piloter fik status som Flyver-es i Fokker D.XXI. Det st\xc3\xb8rste Fokker-es var Jorma Sarvanto som scorede 12 5/6 luftsejre i denne flytype. Mange andre fremtidige esser scorede mindst \xc3\xa9n sejr med Fokkeren. Det h\xc3\xb8jest scorende fly havde stelnummer FK-110, med 10 sejre. Flyet overlevede krigen og er nu udstillet p\xc3\xa5 Det Finske Luftv\xc3\xa5bens Museum (finsk: Suomen Ilmavoimamuseo)._NEWLINE__NEWLINE_Den 29. April 1938 modtog H\xc3\xa6rens Flyvertropper to stk D.XXI, J-41 og J-42, som blev fl\xc3\xb8jet hertil fra Amsterdam af Kaptajn C.C. Larsen og Kaptajnl\xc3\xb8jtnant H.J. Pagh. Derudover byggede Flyvertroppernes V\xc3\xa6rksteder p\xc3\xa5 Kl\xc3\xb8vermarken yderligere 10 stk. p\xc3\xa5 licens, J-43 til J-52. D.XXI blev i Danmark kaldt \'IIIJ\' for \'Jagerfly nr.3\'. De Danske fly var forsynet med en sv\xc3\xa6rere bev\xc3\xa6bning end samtlige andre D.XXI, hvert fly var udrustet med 2 stk 8mm Madsen maskingev\xc3\xa6rer og 2 stk 20mm Madsen maskinkanoner. Derudover kunne de medbringe 100 kg bomber._NEWLINE_Danmark k\xc3\xb8bte flyet fordi de fly, der var i tjeneste hos H\xc3\xa6rens Flyvertropper p\xc3\xa5 det tidspunkt, var for\xc3\xa6ldede. Desuden var det ved at tr\xc3\xa6kke op til en storkonflikt i Europa. De danske fly var helt uden bemaling og fremstod i bar aluminium indtil sommeren 1939. Derefter blev de kamuflagemalet gr\xc3\xb8n og sandfarvet p\xc3\xa5 oversiden og lysegr\xc3\xa5 p\xc3\xa5 undersiden. Alle flyene tilh\xc3\xb8rte 2. Eskadrille under Jydske Flyverafdeling, men var fast stationeret i V\xc3\xa6rl\xc3\xb8selejren (ved K\xc3\xb8benhavn)._NEWLINE_Alle de Danske fly blev tildels sv\xc3\xa6rt beskadiget p\xc3\xa5 jorden 9. april 1940 under Operation Weser\xc3\xbcbung, men blev repareret igen. P\xc3\xa5 grund af det milit\xc3\xa6re flyveforbud under bes\xc3\xa6ttelsen, blev flyene opmagasineret p\xc3\xa5 Kl\xc3\xb8vermarken. Efter Augustopr\xc3\xb8ret og regeringens afgang den 29. August 1943 overtog tyskerene det danske milit\xc3\xa6re materiel, og fra dette tidspunkt er flyenes sk\xc3\xa6bne ukendt. Efter krigen blev Finnerne forespurgt om de havde modtaget de danske fly, men de kunne oplyse at de kun havde benyttet flyene fra fabrikken i Tammersfors.'